AĠĠORNAT: Sentejn ħabs kull wieħed talli ppruvaw jaħarbu minn Malta
Imtella' Awwissu 8, 2020 - Aġġornata 8 Ta' Awwissu, 2020 2:11pm Għaxar immigranti ntbagħtu sentejn ħabs kull wieħed wara li ammettew li ppruvaw jaħarbu minn Malta – tnejn oħra ġew ikkundannati għal sena u nofs ħabs. Abdul Azsem Salah Hassan ta' 25 sena u Osam Madamedin Bosh ta' 19-il sena li jgħixu fiċ-ċentru ta' Ħal Far, inqabdu bla dokumenti fit-terminal tal-Virtu Ferries. Huma ammettew l-akkużi kontrihom. F'seduta separata, Sufian Mohamed Afakeh ta' 22 sena u Ahmed Mohammed ta' 32 sena li ukoll jgħixu fiċ-ċentru ta' Ħal Far, ukoll ammettew li akkwistaw passaporti foloz Żvizzeri. Huma nqabdu meta kienu se jitilqu minn Malta bil-baħar. Il-prosekuzzjoni tmexxiet mill-Ispettur Darren Buhagiar li qal li ż-żewġ irġiel jiġu minn xulxin u xtraw il-passaporti mill-Ħamrun. F'seduta oħra, tliet immigranti mill-Eritrea ukoll intbagħtu sentejn ħabs kull wieħed inkluż minuri ta' 16-il sena li fl-awla tal-Qorti kien akkumpanjat minn social worker tal-AWAS. Andom Tiswa Silati ta' 35 sena, Lawru Adam ta' 18-il sena u Natum Obahannes ta' 16- sena inqabdu meta fl-ajruport internazzjonali ta' Malta ippreżentaw dokumenti ta' persuni oħra refuġati maħruġa minn Malta. L-Ispettur Hubert Gerada qal li Natum ġie Malta fis-17 ta' Lulju bid-dgħajsa u ħarab miċ-ċentru miftuħ tal-Marsa biex jippjana l-ħarba tiegħu minn Malta b'dokument falz minkejja li għad għandu biss 16-il sena. Il-Qorti ppreseduta mill-Maġistrat Astrid May Grima kkundannat lill-erba' Sudaniżi u lit-tliet immigranti mill-Eritrea, għal sentejn ħabs kull wieħed – il-massimu tal-piena rikjest mil-liġi. Tlieta minn ħames immigranti oħra – 4 mis-Sudan u ieħor miċ-Chad ukoll intbagħtu sentejn ħabs kull wieħed filwaqt li t-tnejn l-oħra ġew ikkundannati għal sena u nofs ħabs kull wieħed. Fil-Qorti ntqal li dan il-grupp ta' immigranti nqabdu mill-pulizija tal-port, moħbija f'kontejer biex jaħarbu minn Malta.